แรงขายทำกำไรหุ้นบลูชิพฉุด SET ปิดเช้าวูบ 12 จุด แนะจับตาบจ.ประกาศงบ
แรงขายทำกำไรหุ้นบลูชิพฉุด SET ปิดเช้าวูบ 12 จุด แนะจับตาบจ.ประกาศงบ โดยดัชนีช่วงเช้าปิดที่ระดับ 1,332.90 จุด ลดลง 12.44 จุด หรือ 0.92% มูลค่าการซื้อขาย 5.64 หมื่นล้านบาท
12 พ.ย. 2563

สื่อข่าวรายงานว่า ดัชนีช่วงเช้าปิดที่ระดับ 1,332.90 จุด ลดลง 12.44 จุด หรือ 0.92% มูลค่าการซื้อขาย 5.64 หมื่นล้านบาท 
10 หุ้นกดดัชนีเช้านี้

ด้าน นายถนอมศักดิ์ สหรัตน์ชัย ผู้ช่วยกรรมการผู้จัดการและหัวหน้าฝ่ายวิจัย บล.กรุงไทย ซีมิโก้ เปิดเผยว่า ตลาดหุ้นไทยเช้านี้ปรับตัวลงในทิศทางเดียวกับตลาดต่างประเทศ โดยตลาดหุ้นในภูมิภาคเอเชียเช้านี้เคลื่อนไหวในแดนลบเป็นส่วนใหญ่ ซึ่งตลาดบ้านเราติดลบมากสุดในเอเชีย เช่นเดียวกับดาวโจนส์ฟิวเจอร์สที่เช้านี้ติดลบกว่า 100 จุด หลังจากที่เงินดอลลาร์สหรัฐฯกลับมาแข็งค่าขึ้น ทำให้หุ้นส่วนใหญ่จะย่อตัวลง เพราะคนเริ่มขายทำกำไรออกมา เนื่องจากกังวลสถานการณ์การแพร่ระบาดไวรัสโควิด-19 ที่มีจำนวนผู้ติดเชื้อมากขึ้นในสหรัฐฯ
ทั้งนี้ ตลาดมีแรงขายกลุ่มท่องเที่ยวแล้วย้ายเข้ามาซื้อกลุ่มเทคโนโลยี หลังจากที่ปรึกษาด้านการควบคุมโรคโควิด-19 ของนายโจ ไบเดน ว่าที่ประธานาธิบดีคนใหม่ของสหรัฐฯ เสนอปิดธุรกิจและการจ่ายเงินชดเชยให้กับประชาชนที่สูญเสียค่าจ้างเป็นเวลา 4-6 สัปดาห์ อาจช่วยควบคุมการแพร่ระบาดของโรคโควิด-19 ทำให้คนกลับมาสนใจลงทุนกลุ่มเทคโนโลยี
นอกจากนี้ ต่างก็รอดูการทยอยประกาศผลประกอบการไตรมาส 3/63 ของบริษัทจดทะเบียน อย่างไรก็ดียังต้องติดตามพัฒนาการวัคซีนต้านไวรัสโควิด-19 และสถานการณ์การแพร่ระบาดไวรัสโควิด-19 อย่างใกล้ชิด
สำหรับแนวโน้มการลงทุนในช่วงบ่ายนี้ นายถนอมศักดิ์ กล่าวว่า ตลาดฯคงจะซึม ๆ รอประเด็นคืบหน้าวัคซีนต้านไวรัสโควิด ซึ่งโมเดอร์นา (Moderna) บริษัทเภสัชกรรมสัญชาติอเมริกัน จะประกาศความคืบหน้าวัคซีนต้านโควิดในเร็ว ๆ นี้
พร้อมให้แนวรับ 1,330 จุด ถัดไป 1,326-1,320 จุด ส่วนแนวต้าน 1,340 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
SCGP   มูลค่าการซื้อขาย    5,069.15 ล้านบาท  ปิดที่  37.00 บาท  เพิ่มขึ้น  2.50 บาท
KBANK  มูลค่าการซื้อขาย    3,117.19 ล้านบาท  ปิดที่  89.25 บาท  ลดลง   3.75 บาท
AOT    มูลค่าการซื้อขาย    2,285.79 ล้านบาท  ปิดที่  65.00 บาท  ลดลง   2.75 บาท
PTT    มูลค่าการซื้อขาย    2,227.83 ล้านบาท  ปิดที่  37.25 บาท  ลดลง   1.00 บาท
STGT   มูลค่าการซื้อขาย    1,554.76 ล้านบาท  ปิดที่  71.75 บาท  เพิ่มขึ้น  2.25 บาท